DA wil internasionale lugvaartverslag oor SA sienArgieffoto (Foto: Markus Winkler/Pixabay) Die Demokratiese Alliansie het onlangs van ŉ betroubare bron verneem van ŉ lugvaartinspeksieverslag wat “beduidende sekuriteitsbevindinge” bevat, maar van sleutelpersoneel by die Burgerlike Lugvaartowerheid (BLO) en die departement van vervoer weerhou word. Chris Hunsinger, die DA se skaduminister van vervoer, sê Fikile Mbalula, minister van vervoer, en drie ander persone is glo in besit van die inspeksieverslag deur die Internasionale Burgerlugvaartorganisasie (Icao). “Hierdie persone wil skynbaar die inhoud van hierdie plaaslike lugvaartoudit-resultate wegsteek.” Hunsinger sê die BLO speel ŉ integrale rol om die voorkoming en vermindering van vliegtuigvoorvalle vir alle binnelandse en besoekende lugvaartverkeer te verseker – vir passasiers en vrag. “Deur hierdie verslag te weerhou, dra ŉ ernstige risiko oor aan alle lugvaartdeelnemers en belanghebbendes wat die Suid-Afrikaanse lugruim en infrastruktuur gebruik. Internasionale burgerlugvaartstandaarde en aanbevole praktyke asook beleid ter ondersteuning van ŉ veilige, doeltreffende, ekonomies volhoubare en omgewingsverantwoordelike burgerlugvaartsektor word deur die Icao-lidlande gebruik om te verseker dat plaaslike burgerlugvaarbedrywighede en regulasies ooreenstem met internasionale standaarde.” Die gevolge van die weerhouding van Icao-ouditverslae impliseer verskeie moontlike internasionale komplikasies van diplomatieke aard en moet as hoogs onreëlmatig beskou word. Die Demokratiese Alliansie doen ŉ beroep op minister Mbalula, adjunkminister Sindisiwe Chikunga, BLO-direkteur dr. Poppy Khoza en direkteur-generaal van vervoer Ngwako Makaepe – wat almal vermoedelik vertroud is met die inhoud van die verslag – om na vore te tree en die inhoud dadelik te openbaar. “Om dit vir die publiek en veral vir personeel weg te steek, is roekeloos en onverantwoordelik. Die DA sal dié klag formeel indien by die portefeuljekomitee oor vervoer.”